Jiena naħseb li dawk kollha li mhumiex mogħmija mill-partiġġjaniżmu politiku jieħdu gost jekk il-Partit Nazzjonalista jirkupra u jerġa' jsir il-qawwa politika li kien fl-imgħoddi. Dan għaliex huwa importanti għad-demokrazija li l-pajjiż ikollu Oppożizzjoni b'saħħitha u huwa importanti wkoll għall-partit fil-gvern għaliex dan ikollu joqgħod aktar attent li jkun impekkabbli fil-ħidma tiegħu jekk ikun irid li jerġa' jiġi elett fil-poter. Għalhekk, hija sitwazzjoni li minnha jgawdi kulħadd. Bħalissa l-Partit Nazzjonalista qiegħed jipprova jibda rinaxximent ġdid fil-partit. Madankollu, ma nistax ma nkunx sinċier u nistqarr li għalija l-Kap il-ġdid, Dr Bernard Grech, s'issa kien deludenti. Ngħid dan għaliex inħoss li kien hemm wisq kontradizzjonijiet f'dak li wettaq jew ma wettaqx s'issa. Ħa nibda bl-identità tal-Partit Nazzjonalista. Illum wieħed jitfixkel kif se jwieġeb jekk jiġi mistoqsi x'tip ta' partit politiku hu l-PN. Jew jekk wieħed jiġi mistoqsi x'valuri jirrapreżenta l-partit, x'inhi l-ideoloġija tiegħu. Fil-passat, hija ħaġa ċerta li l-Partit Nazzjonalista kien meqjus bħala partit politiku f'Malta li bħala mudell tiegħu kellu lill-partiti politiċi demokristjani. Imma llum dan għadu veru? – U jekk le, allura x'inhu llum il-Partit Nazzjonalista? – Titħawwad kif, per eżempju, fuq il-kwistjoni tal-abort il-PN ma ħax pożizzjoni aktar soda. Ċert li kieku kien għadu jmexxi Dr Eddie Fenech Adami jew anke Dr Lawrence Gonzi, il-pożizzjoni tal-PN fuq din il-kwistjoni kienet tkun ferm aktar qawwija kontra l-abort milli hi llum. Ma tistax toqgħod tilgħab bid-diskors kif għamel Dr Bernard Grech biex ma joffendix lill-gruppi favur l-introduzzjoni tal-abort f'pajjiżna. Il-prinċipji u l-valuri jiġu qabel il-voti. L-istess fejn tidħol il-kwistjoni tal-protezzjoni tal-ambjent u l-protezzjoni taċ-ċittadini mill-konsegwenzi negattivi tal-iżvilupp sfrenat u bla kontroll adegwat. Il-PN dejjem jikkritika lill-Gvern Laburista dwar il-ħsara li qed issir lill-ambjent mill-iżvilupp bla rażan. Dejjem isemmi l-inkonvenjenzi li qed ibatu ċ-ċittadini bħal, ngħidu aħna, trab, ħsejjes, periklu għal ħajjithom, eċċ. U jagħmel sew ħafna li jikkritika fuq dawn il-materji u jitlob kontabilità. Imma mbagħad xi ssib? – Issib li l-Partit Nazzjonalista wkoll huwa ħaġa waħda mal-iżviluppaturi. Fil-fatt, waħda mill-ewwel laqgħat li kellu Dr Bernard Grech malli laħaq Kap tal-PN kienet propju mal-iżviluppaturi! – Smajna xi diskors fuq kif Dr Grech se jrażżan il-poter tal-iżviluppaturi jekk ikun Prim Ministru? – Ma tarax! – Każ ieħor ta' "l-voti jiġu qabel il-prinċipji u l-valuri". L-Ilsien Ingliż għandu idjoma li hi perfetta biex tiddeskrivi l-aġir ta' Dr Bernard Grech: " to run with the hare and hunt with the hounds ". Żball li nħoss li qed jagħmel Dr Bernard Grech huwa li qed jaħdem ħafna fuq li jsaħħaħ internament lill-Partit Nazzjonalista imma mhux konxju biżżejjed ta' kemm hi dgħajfa s-sitwazzjoni preżenti tal-PN fil-Gżejjer Maltin. L-ewwelnett, Dr Grech m'għandu qatt jinsa kif sar Kap tal-PN, jiġifieri kif il-Kap ta' qabel, elett leġittimament mit-tesserati tal-Partit, tneħħa riżultat ta' rivolta fi ħdan il-PN stess. Dan se jkollu effett fuq kemm iġib voti l-Partit Nazzjonalista fl-elezzjoni ġenerali li jmiss għax hija ħaġa ċerta li ċerti partitarji ta' Dr Adrian Delia mhumiex se jivvotaw lill-PN jekk ma jkunux jgħixu f'lokalitajiet fejn jistgħu jivvotaw lil Dr Adrian Delia bħala kandidat tal-PN. It-tieni, il-PN għadu mhux qed jipprovdi dik l-alternattiva meħtieġa li ħafna jixtiequ jaraw. Il-mistoqsija kruċjali hija: "Gvern Nazzjonalista mmexxi minn Dr Bernard Grech, kif u kemm se jkun differenti u aħjar minn Gvern Laburista?". – U t-tweġiba hija li kif inhi s-sitwazzjoni llum, jidher li ftit se jkun differenti u aħjar għax ċerti problemi li għandna llum, probabbli li jibqgħu hemm. Hemm mistoqsija kbira dwar kemm ikun kapaċi Gvern Nazzjonalista ġdid li jtejjeb l-ekonomija u fl-istess ħin jibqa' jniedi ħafna miżuri soċjali bir-rata u l-ammont li kien kapaċi jagħmel il-Gvern Laburista matul is-snin li għaddew. Fl-aħħarnett, wieħed irid jistaqsi wkoll kemm verament għandu awtorità Dr Bernard Grech bħala Kap tal-Partit Nazzjonalista. Huwa Kap awtonomu jew huwa pupazz ta' min ħadem għalih biex jilħaq flok Dr Adrian Delia. Dak li rajna jiġri fil-każ tar- reshuffle tax- Shadow Cabinet żgur li ma jawgurax tajjeb għall-ġejjieni tal-Partit Nazzjonalista. Jekk Dr Bernard Grech lanqas biss huwa liberu li jiddeċiedi kif jidhirlu hu u jaġixxi kif irid, allura nażżarda ngħid li l-PN reġa' daħal fi sqaq mudlam u diffiċli li joħroġ minnu qabel l-elezzjoni ġenerali li jmiss. Idjoma oħra li nsibu fl-Ilsien Ingliż tiddeskrivi perfettament dak li qiegħed jagħmel Dr Bernard Grech illum: " Rearranging the deckchairs on the Titanic ". .td_uid_3_60142cdb11d70_rand.td-a-rec-img{text-align:left}.td_uid_3_60142cdb11d70_rand.td-a-rec-img img{margin:0 auto 0 0}